CELEX: 
Language: lt
Date: 2021-04-21 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl deriniams taikomų ženklinimo nuostatų iš dalies keičiamas Europos Parlamento ir Tarybos reglamentas (ES) 2019/787

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2019/787 išplečiamos ženklinimo nuostatos, taikomos mišiniams, iš kurių gauti spiritiniai gėrimai neatitinka jokios spiritinių gėrimų kategorijos reikalavimų, į jas įtraukiant derinius, gautus sumaišius spiritinius gėrimus, turinčius skirtingas geografines nuorodas, arba sumaišius spiritinius gėrimus, turinčius geografines nuorodas, su spiritiniais gėrimais, neturinčiais jokių geografinių nuorodų.
            
            
               Tačiau panašu, kad ta nuostata reikalaujama, jog tų derinių teisiniam pavadinimui nebūtų naudojamas tos spiritinio gėrimo kategorijos, kuriai jie priklauso, pavadinimas. Tai prieštarauja nuostatai, kad spiritinių gėrimų, kurie atitinka spiritinių gėrimų kategorijos reikalavimus, pavadinimas turi būti tos kategorijos pavadinimas (teisinis pavadinimas), atsižvelgiant į tai, kad Spiritinių gėrimų reglamente derinys apibrėžiamas kaip dviejų ar daugiau tos pačios kategorijos spiritinių gėrimų, kurie skiriasi tik nereikšmingais sudėties ypatumais, derinys, ir numatoma, kad jie priklauso tai pačiai spiritinių gėrimų kategorijai kaip ir pirminiai spiritiniai gėrimai prieš sumaišymą.
            
            
               Dėl šios priežasties Reglamentas (ES) 2019/787 turėtų būti iš dalies pakeistas siekiant paaiškinti specialias ženklinimo nuostatas, taikomas minėtų tipų deriniams, ir, visų pirma, siekiant, kad derinių teisinis pavadinimas būtų atitinkamos spiritinio gėrimo kategorijos pavadinimas.
            
            
               2.KONSULTACIJOS PRIEŠ PRIIMANT AKTĄ
            
            
               Kai kurios valstybės narės ir pramonės atstovai nurodė Komisijai, kad pirmiau minėta naujojo Spiritinių gėrimų reglamento redakcija iš tikrųjų draudžia derinių, gautų sumaišius spiritinius gėrimus, turinčius skirtingas geografines nuorodas, arba sumaišius spiritinius gėrimus, turinčius geografines nuorodas, su spiritiniais gėrimais, neturinčiais jokių geografinių nuorodų, teisiniam pavadinimui naudoti atitinkamos spiritinio gėrimo kategorijos pavadinimą. Siekiant užtikrinti teisinį tikrumą ir suteikti vartotojams teisėto pobūdžio informaciją, tai turėtų būti patikslinta.
            
            
               Rengiantis Bendro žemės ūkio rinkų organizavimo ekspertų grupės (spiritiniai gėrimai) posėdžiams ir jų metu (virtualiai) 2020 m. gruodžio 3 d. ir 2021 m. vasario 9 d. vyko konsultacijos, kuriose dalyvavo ekspertai iš visų 27 valstybių narių. Per šias konsultacijas buvo iš esmės susitarta dėl deleguotojo reglamento projekto.
            
            
               Jam taip buvo pritarta per bendras viešas konsultacijas, vykusias 2021 m. vasario 24 d. – kovo 24 d. deleguotojo reglamento projektą paskelbus Geresnio reglamentavimo portale. 
            
            
               3.DELEGUOTOJO AKTO TEISINIAI ASPEKTAI
            
            
               Deleguotasis aktas grindžiamas Reglamento (ES) 2019/787 50 straipsnio 3 dalimi ir yra susijęs tik su viena nuostata, pagal kurią Komisijai buvo suteikti įgaliojimai daryti pakeitimus pagal tą dalį. Jis turėtų būti priimtas taikant Reglamento (ES) 2019/787 46 straipsnyje nustatytą procedūrą.
            
            
               1 straipsnis. Šiuo straipsniu Reglamento (ES) 2019/787 13 straipsnio 3 dalis padalijama į dvi dalis: viena taikoma mišiniams, iš kurių gaunami spiritiniai gėrimai, neatitinkantys nė vienos iš I priede nustatytų kategorijų reikalavimų, o kita – spiritinių gėrimų deriniams, įskaitant specialias ženklinimo nuostatas, taikomas deriniams, gautiems sumaišius spiritinius gėrimus, turinčius skirtingas geografines nuorodas, arba sumaišius spiritinius gėrimus, turinčius geografines nuorodas, su spiritiniais gėrimais, neturinčiais jokių geografinių nuorodų, siekiant paaiškinti, kad derinių teisinis pavadinimas gali būti atitinkamos spiritinių gėrimų kategorijos pavadinimas. Juo taip pat iš dalies keičiama to reglamento 3 straipsnio 3 dalis ir 10 straipsnio 7 dalis, kuriose daroma nuoroda į tas konkrečias ženklinimo nuostatas.
            
            
               2 straipsnis. Šiame straipsnyje numatyta 1 straipsnyje numatytą pakeitimą taikyti kartu su jame nurodytomis nuostatomis (t. y. Reglamento (ES) 2019/787 3 straipsnio 3 dalimi ir 12 straipsniu), kurios pagal to reglamento 51 straipsnio 1 dalį bus taikomos nuo 2021 m. gegužės 25 d.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 04 21
            
            
               kuriuo dėl deriniams taikomų ženklinimo nuostatų iš dalies keičiamas Europos Parlamento ir Tarybos reglamentas (ES) 2019/787
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/787 dėl spiritinių gėrimų apibrėžties, apibūdinimo, pateikimo ir ženklinimo, spiritinių gėrimų pavadinimų naudojimo pateikiant ir ženklinant kitus maisto produktus, spiritinių gėrimų geografinių nuorodų apsaugos ir žemės ūkio kilmės etilo alkoholio ir distiliatų naudojimo gaminant alkoholinius gėrimus, kuriuo panaikinamas Reglamentas (EB) Nr. 110/2008
                  1
               , ypač į jo 50 straipsnio 3 dalį,
            
         
         
            
               kadangi:
            
            
               (1)Reglamentu (ES) 2019/787 iš esmės pakeistos tam tikros gamybos ir ženklinimo nuostatos, susijusios su spiritiniais gėrimais ir maisto produktais, pagamintais naudojant spiritinius gėrimus kaip sudedamąsias dalis;
            
            
               (2)visų pirma, Reglamento (ES) 2019/787 13 straipsnio 3 dalimi išplėstos mišinių, iš kurių gauti spiritiniai gėrimai neatitinka jokios spiritinių gėrimų kategorijos reikalavimų, ženklinimo nuostatos, įtraukiant derinius, gautus sumaišius spiritinius gėrimus, turinčius skirtingas geografines nuorodas, arba sumaišius spiritinius gėrimus, turinčius geografines nuorodas, su spiritiniais gėrimais, neturinčiais jokių geografinių nuorodų;
            
            
               (3)atitinkamai, pagal Reglamento (ES) 2019/787 13 straipsnio 3 dalį I priede nustatytų spiritinių gėrimų kategorijoms numatyti teisiniai pavadinimai ar spiritinių gėrimų geografinės nuorodos gali būti nurodomi tik alkoholinių sudedamųjų dalių sąraše, pateikiamame tame pačiame regėjimo lauke kaip ir spiritinio gėrimo teisinis pavadinimas. Tai reiškia, kad spiritinių gėrimų kategorija, kuriai priklauso derinys, kuriam taikoma ta nuostata, negali būti naudojama kaip jo teisinis pavadinimas. Vienintelė tame straipsnyje numatyta išimtis – dėl derinių, pagamintų iš spiritinių gėrimų, turinčių tą pačią geografinę nuorodą, arba dėl derinių, pagamintinų iš spiritinių gėrimų, neturinčių jokios geografinės nuorodos. Tai reiškia, kad apibūdinant, pateikiant ir ženklinant tuos derinius galima naudoti atitinkamą spiritinio gėrimo kategoriją kaip teisinį pavadinimą;
            
            
               (4)tačiau, remiantis Reglamento (ES) 2019/787 3 straipsnio 11 ir 12 dalyse pateiktomis apibrėžtimis, derinys yra dviejų ar daugiau tos pačios kategorijos spiritinių gėrimų, kurie skiriasi tik nereikšmingais sudėties ypatumais, derinys. Todėl taip pagamintas spiritinis gėrimas priskiriamas prie tos pačios spiritinių gėrimų kategorijos kaip ir pirminiai spiritiniai gėrimai prieš derinimą. To reglamento 10 straipsnio 2 dalyje nustatyta, kad spiritinių gėrimų, atitinkančių to reglamento I priede nustatytos spiritinių gėrimų kategorijos reikalavimus, teisinis pavadinimas turi būti tos kategorijos pavadinimas. Laikantis to reikalavimo, visiems deriniams, o ne tik tiems deriniams, kuriems pagal to reglamento 13 straipsnio 3 dalies ketvirtą pastraipą taikoma išimtis, kaip teisinį pavadinimą turi būti leidžiama vartoti kategorijos, kuriai jie priklauso, pavadinimą; 
            
            
               (5)todėl, siekiant ištaisyti Reglamento (ES) 2019/787 10 straipsnio 2 dalyje ir 13 straipsnio 3 dalyje nustatytų derinių ženklinimo įpareigojimų neatitikimą ir užtikrinti teisinį tikrumą spiritinių gėrimų gamintojams bei teisėtą informaciją vartotojams, tikslinga paaiškinti specialias ženklinimo nuostatas, taikomas deriniams, įskaitant derinius, gautus sumaišius spiritinius gėrimus, turinčius skirtingas geografines nuorodas, arba sumaišius spiritinius gėrimus, turinčius geografines nuorodas, su spiritiniais gėrimais, neturinčiais jokių geografinių nuorodų. Taip pat būtina iš dalies pakeisti to reglamento 3 straipsnio 3 dalį ir 10 straipsnio 7 dalį, kuriose daroma nuoroda į tas konkrečias ženklinimo nuostatas;
            
            
               (6)todėl Reglamentas (ES) 2019/787 turėtų būti atitinkamai iš dalies pakeistas;
            
            
               (7)laikantis Reglamento (ES) 2019/787 51 straipsnio 3 dalies ir siekiant išvengti bet kokio reguliavimo vakuumo, šis reglamentas turėtų būti taikomas atgaline data nuo 2021 m. gegužės 25 d.,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (ES) 2019/787 iš dalies keičiamas taip:
            
            
               (1)3 straipsnio 3 punktas pakeičiamas taip:
            
            
               „3) užuomina – tiesioginė arba netiesioginė nuoroda į vieną ar daugiau numatytų I priede nustatytų spiritinių gėrimų kategorijų teisinių pavadinimų arba spiritinių gėrimų geografinių nuorodų, išskyrus nuorodą į sudėtinį terminą ar į 13 straipsnio 2–4 dalyse nurodytus sudedamųjų dalių sąrašus, vartojama apibūdinant, pateikiant ar ženklinant: 
            
            
               (a)maisto produktą, kuris nėra spiritinis gėrimas, arba 
            
            
               (b)spiritinį gėrimą, kuris atitinka I priede nustatytų 33–40 kategorijų reikalavimus;“;
            
            
               (2)10 straipsnio 7 dalies pirma pastraipa pakeičiama taip:
            
            
               „7. Nedarant poveikio 11 ir 12 straipsnių ir 13 straipsnio 2–4 dalių nuostatoms, draudžiama naudoti šio straipsnio 2 dalyje nurodytus teisinius pavadinimus ar geografines nuorodas apibūdinant, pateikiant ar ženklinant gėrimą, kuris neatitinka I priede nustatytos atitinkamos kategorijos ar atitinkamos geografinės nuorodos reikalavimų. Tas draudimas taip pat taikomas tais atvejais, kai tokie teisiniai pavadinimai ar geografinės nuorodos naudojami drauge su žodžiais ar frazėmis, tokiais kaip „panašus į“, „tipas“, „rūšis“, „pagamintas“, „skonis“ ar bet kokiais kitais panašiais terminais.“;
            
            
               (3)13 straipsnis iš dalies keičiamas taip:
            
            
               (a)3 dalis pakeičiama taip:
            
            
               „3. Maišymo atveju I priede nustatytų spiritinių gėrimų kategorijoms numatyti teisiniai pavadinimai ar spiritinių gėrimų geografinės nuorodos gali būti nurodomi tik alkoholinių sudedamųjų dalių sąraše, pateikiamame tame pačiame regėjimo lauke kaip ir spiritinio gėrimo teisinis pavadinimas. 
            
         
         
            
               Pirmoje pastraipoje nurodytu atveju prie alkoholinių sudedamųjų dalių sąrašo pridedamas bent vienas iš terminų, nurodytų 10 straipsnio 6 dalies e punkte. Tiek alkoholinių sudedamųjų dalių sąrašas, tiek pridėtas terminas pateikiami tame pačiame regėjimo lauke kaip ir mišinio teisinis pavadinimas ir turi būti užrašyti tokio paties šrifto, spalvos ir dydžio rašmenimis, ne didesniais nei pusė teisiniam pavadinimui užrašyti naudojamo šrifto dydžio. 
            
            
               Be to, kiekviena į alkoholinių sudedamųjų dalių sąrašą įtraukta alkoholinė sudedamoji dalis turi būti bent vieną kartą nurodyta procentais, vardinant naudotų kiekių mažėjimo tvarka. Ta procentinė dalis turi būti lygi gryno alkoholio kiekiui tūrio procentais, kuris tenka tai sudedamajai daliai, palyginti su mišinyje esančiu visu gryno alkoholio kiekiu tūrio procentais.“;
            
            
               (b)įterpiama ši dalis:
            
            
               „3a. Derinimo atveju spiritinis gėrimas vadinamas I priede nustatytos atitinkamos spiritinių gėrimų kategorijos teisiniu pavadinimu. 
            
            
               Deriniams, gautiems sumaišius spiritinius gėrimus, turinčius skirtingas geografines nuorodas, arba sumaišius spiritinius gėrimus, turinčius geografines nuorodas, su spiritiniais gėrimais, neturinčiais jokių geografinių nuorodų, taikomos šios sąlygos:
            
            
               (a)apibūdinant, pateikiant ar ženklinant derinį gali būti nurodomi I priede nustatyti teisiniai pavadinimai arba derinamų spiritinių gėrimų geografinės nuorodos, su sąlyga, kad tie pavadinimai pateikiami:
            
            
               i) vien tik derinyje esančių alkoholinių sudedamųjų dalių sąraše, juos užrašant tokio paties šrifto, spalvos ir dydžio rašmenimis, ne didesniais nei pusė teisiniam pavadinimui užrašyti naudojamo šrifto dydžio, ir 
            
            
               ii) bent vieną kartą tame pačiame regėjimo lauke kaip ir derinio teisinis pavadinimas;
            
            
               (b)prie alkoholinių sudedamųjų dalių sąrašo pridedamas bent vienas iš terminų, nurodytų 10 straipsnio 6 dalies d punkte;
            
            
               (c)kiekviena į alkoholinių sudedamųjų dalių sąrašą įtraukta alkoholinė sudedamoji dalis turi būti bent vieną kartą nurodyta procentais, vardinant naudotų kiekių mažėjimo tvarka. Ta procentinė dalis turi būti lygi gryno alkoholio kiekiui tūrio procentais, kuris tenka tai sudedamajai daliai, palyginti su derinyje esančiu visu gryno alkoholio kiekiu tūrio procentais.“.
            
            
               2 straipsnis
            
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2021 m. gegužės 25 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 04 21
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 130, 2019 5 17, p. 1.